《游洞霄宫》
宋代·韩松

芒鞋踏明月，入谷闻泉声。
了知非人间，泠然毛骨轻。
夜投羽士宫，道话留三更。
凌晨访幽洞，岩穴何峥嵘。
仙凡隔几尘，无由问霓旌。
旧闻九锁峰，忽此眼界明。
跻攀不可上，势与龙虎争。
凭栏试抚掌，碧甃波纹生。
尘缘苦未断，世路犹遐征。
题诗来贤岩，岁晚当再行。

作者简介：韩松，梴弟。宁宗嘉定二年（一二○九）由知江州任放罢（《宋会要辑稿》职官七四之三二）。八年，为太府寺丞（同上书职官七三之四九）。今录诗八首。